Illum, il-Parlament Ewropew, il-Kunsill tal-UE u l-Kummissjoni laħqu ftehim politiku biex ir-regoli tad-dritt tal-awtur jadattawhom għall-era diġitali fl-Ewropa u biex jagħtu benefiċċji tanġibbli lis-setturi kreattivi kollha, lill-istampa, lir-riċerkaturi, lill-edukaturi, lill-istituzzjonijiet tal-wirt kulturali u liċ-ċittadini. Il-ftehim politiku tal-lum se jadatta r-regoli tad-dritt tal-awtur għad-dinja tal-lum, fejn is-servizzi tal-istreaming tal-mużika, il-pjattaformi tal-video-on-demand, l-aggregaturi tal-aħbarijiet u l-pjattaformi b'kontenut imtella' mill-utenti saru l-punti ta' aċċess ewlenin għax-xogħlijiet kreattivi u għall-artikli tal-istampa. Issa l-ftehim jeħtieġ jiġi kkonfermat mill-Parlament Ewropew u mill-Kunsill tal-UE fil-ġimgħat li ġejjin. Il-Viċi President għas-Suq Uniku Diġitali Andrus Ansip stqarr: “Li fl-aħħar ikollna regoli moderni dwar id-drittijiet tal-awtur għall-UE kollha huwa pass importanti li ilna li missna għamilna. In-negozjati kienu diffiċli, iżda fl-aħħar mill-aħħar l-importanti hu li għandna riżultat ġust u bbilanċjat li huwa adattat għal Ewropa diġitali: il-libertajiet u d-drittijiet li jgawdu l-utenti tal-internet illum se jissaħħu, dawk li joħolqu l-kontenut se jitħallsu aħjar għal xogħolhom, u l-ekonomija tal-internet se jkollha regoli aktar ċari biex taħdem u tirnexxi.” Mariya Gabriel, il-Kummissarju għall-Ekonomija u s-Soċjetà Diġitali, qalet: “L-adozzjoni tant mistennija tad-Direttiva dwar id-drittijiet tal-awtur hija pedament kruċjali għas-Suq Uniku Diġitali tagħna. Billi tipprovdi qafas legali aktar ċar li huwa adatt għad-dinja diġitali, id-Direttiva se ssaħħaħ is-setturi kulturali u kreattivi u se tagħti valur miżjud liċ-ċittadini Ewropej.” Protezzjoni ikbar għall-awturi u l-performers Ewropej u għall-ġurnaliżmu Id-Direttiva l-ġdida ssaħħaħ il-pożizzjoni tal-awturi u tal-performers Ewropej fl-ambjent diġitali u ttejjeb il-ġurnaliżmu ta' kwalità għolja fl-UE. B'mod partikolari, toffri: - Benefiċċji tanġibbli lis-setturi kreattivi kollha, speċifikament lis-setturi u lill-atturi fis-setturi awdjoviżivi u mużikali, billi ssaħħaħ il-pożizzjoni tagħhom fir-rigward tal-pjattaformi biex ikollhom aktar kontroll fuq kif jintuża l-kontenut tagħhom li l-utenti jkunu tellgħu fuq dawn il-pjattaformi u biex jitħallsu tiegħu. - Il-prinċipju tar-remunerazzjoni xierqa u proporzjonata għall-awturi u l-performers se jiġi stabbilit għall-ewwel darba fil-liġi Ewropea dwar id-drittijiet tal-awtur. - L-awturi u l-performers se jgawdu minn aċċess għal informazzjoni trasparenti dwar kif ix-xogħlijiet u l-prestazzjonijiet tagħhom jiġu sfruttati mill-kontropartijiet tagħhom (il-pubblikaturi u l-produtturi). Dan se jagħmilha aktar faċli għalihom biex jinnegozjaw kuntratti fil-futur u biex jirċievu sehem aktar ġust mid-dħul iġġenerat. - Jekk il-pubblikaturi jew il-produtturi jonqsu milli jisfruttaw id-drittijiet li l-awturi u l-performers ikunu ttrasferewlhom, l-awturi u l-artisti se jkunu jistgħu jirrevokaw id-drittijiet tagħhom. - Il-pubblikaturi tal-istampa Ewropej se jgawdu minn dritt ġdid li għandu l-għan li jiffaċilita l-mod kif jinnegozjaw il-mod kif il-kontenut tagħhom jerġa' jintuża fuq il-pjattaformi online. Dan se jagħti lill-ġurnalisti d-dritt li jirċievu sehem akbar mid-dħul iġġenerat mill-użu online tal-pubblikazzjonijiet tal-istampa. Dan id-dritt mhux se jaffettwa liċ-ċittadini u lill-utenti individwali, li se jkomplu jkunu jistgħu jaqraw u jgħaddu lil xulxin il-hyperlinks tal-aħbarijiet kif jagħmlu fil-preżent. Regoli ġodda biex jissaħħu l-interessi taċ-ċittadini u tal-utenti tal-internet L-utenti se jibbenefikaw mir-regoli l-ġodda tal-liċenzjar li se jippermettulhom li jtellgħu l-kontenut protett bid-dritt tal-awtur fuq pjattaformi bħal YouTube jew Instagram b'mod legali. Se jibbenefikaw ukoll minn salvagwardji marbuta mal-libertà tal-espressjoni meta jtellgħu videos li jkun fihom kontenut tad-detenturi tad-drittijiet, pereżempju, f'memes jew parodiji. L-interessi tal-utenti huma ppreservati permezz ta' mekkaniżmi effettivi li jippermettu li meta l-kontenut tagħhom jitneħħa b'mod mhux ġustifikat mill-pjattaformi, dan ikunu jistgħu jikkontestawh malajr. Id-Direttiva l-ġdida se tiżgura aċċess usa' għall-għarfien, billi tissimplifika r-regoli dwar id-dritt tal-awtur fl-oqsma tal-estrazzjoni tat-test u tad-data għar-riċerka u għal skopijiet oħra, kif ukoll dawk tal-edukazzjoni u tal-preservazzjoni tal-wirt kulturali: L-utenti se jkollhom ukoll aċċess għal xogħlijiet, films jew rekords mużikali li llum m'għadekx issib tixtrihom fl-Ewropa, kif ukoll għal varjetà usa' ta' xogħlijiet awdjoviżivi Ewropej fuq pjattaformi ta' video-on-demand (VoD). L-utenti se jkunu ħielsa għalkollox li jgħaddu lil xulxin kopji ta' pitturi, skulturi u xogħlijiet oħra tal-arti fid-dominju pubbliku b'ċertezza legali sħiħa. Passi li Jmiss It-test maqbul issa jrid jiġi kkonfermat b'mod formali mill-Parlament Ewropew u mill-Kunsill.Ladarba jiġi kkonfermat u ppubblikat fil-Ġurnal Uffiċjali tal-UE, l-Istati Membri se jkollhom 24 xahar biex jittrasponu r-regoli l-ġodda fil-leġiżlazzjoni nazzjonali tagħhom. Sfond L-istħarriġ tal-Kummissjoni wera li fl-2016, 57 % tal-utenti tal-internet kienu qed jaqraw l-artikli tal-istampa permezz tan-netwerks soċjali, tal-aggregaturi tal-informazzjoni jew tal-magni tat-tiftix. Fost dawn l-utenti, 47 % minnhom jaqraw l-estratti miġbura minn dawn is-siti mingħajr ma jikklikkjaw fuq il-link. L-istess xejra kienet osservata għall-industrija tal-mużika u tal-films: 49 % tal-utenti tal-internet fl-UE jaċċessaw il-kontenut tal-mużika jew awdjoviżiv online, u 40 % tal-persuni ta' bejn il-15 u l-24 sena raw it-TV online mill-inqas darba fil-ġimgħa. Minn dak iż-żmien 'il hawn din ix-xejra sparat 'il fuq. F'Settembru 2016, il-Kummissjoni Ewropea pproponiet li timmodernizza r-regoli tal-UE dwar id-Dritt tal-Awtur biex il-kultura Ewropea toktor u tinxtered, u dan bħala parti mill-Istrateġija tas-Suq Uniku Diġitali. Ir-riforma tad-Dritt tal-Awtur tal-UE hija prijorità għall-Parlament Ewropew, il-Kunsill tal-UE u l-Kummissjoni Ewropea, li impenjaw ruħhom li jadottawha sal-aħħar ta' dan il-mandat leġiżlattiv. Din timmodernizza r-regoli tal-UE dwar id-dritt tal-awtur li jmorru lura għall-2001 – eternità fl-era diġitali. Dak iż-żmien ma kienx hemm media soċjali, videos on demand, jew mużewijiet li jiddiġitalizzaw il-kollezzjonijiet tal-arti tagħhom, u ma kienx hemm għalliema jagħtu l-korsijiet online. Il-ftehim tal-lum huwa parti minn inizjattiva usa' biex ir-regoli tal-UE dwar id-dritt tal-awtur jiġu adattati għall-era diġitali. F'Diċembru 2018, il-koleġiżlaturi tal-UE qablu dwar regoli ġodda li jagħmluha aktar faċli għax-xandara Ewropej biex jagħmlu disponibbli ċerti programmi fuq it-TV live jew fuq is-servizzi ta' ripetizzjoni online tagħhom. U mill-1 ta' April 2018, l-Ewropej li jixtru jew jabbonaw għal films, xandiriet sportivi, mużika, kotba elettroniċi u logħob fl-Istat Membru fejn jgħixu, qed ikollhom aċċess għal dan il-kontenut meta jivvjaġġaw jew meta jkunu qed joqogħdu temporanjament f'pajjiż ieħor tal-UE. Iktar tagħrif